Σε ρεπορτάζ του ΣΚΑΙ για τον τρόπο με τον αντιμετωπίζουν οι επιχειρήσεις την υγειονομική κρίση εμφανίστηκε ένας ιδιοκτήτης κάβας ο οποίος ξεκίνησε λέγοντας ότι τις πρώτες ημέρες της απαγόρευσης υπήρχε μηδενική κίνηση σε όλες τις κάβες, λέγοντας ότι «η πρώτη ανάγκη η οποία είχε ο Έλληνας ήταν τα χαρτιά υγείας».

Ωστόσο, ο ιδιοκτήτης κάβας δεν έμεινε στα χαρτιά υγείας και υποστήριξε ότι πλέον ο ρόλος των μαγαζιών που πουλάνε αλκοόλ είναι «κοινωφελές έργο» καθώς, κατά όσα είπε on air, συμβάλουν στην εξάλειψη της ενδοοικογενειακής βίας. «Επιτελούμε πλέον κοινωφελές έργο γιατί μέσα στα πλαίσια της προσπάθειάς που γίνεται για μείωση της ενδοοικογενειακής βίας, προσπαθεί η κάθε πλευρά του ζευγαριού να έχει το υπόλοιπο κομμάτι του ζευγαριού σε ήπια καταστολή. Με αυτόν τον τρόπο λοιπόν έρχονται σε μας, ψωνίζουνε ο ένας για τον άλλο το κρασάκι τους,το ποτό τους προκειμένου να διασκεδάσουν το “Μένουμε στο Σπίτι”» – είπε χαρακτηριστικά ο ιδιοκτήτης κάβας με τον δημοσιογράφο Νίκο Υποφάντη να βρίσκει αστεία τα λεγόμενα του και να γελά.